b'\n_START_ARTICLE_\nSmrtonosni stroji\n_START_SECTION_\nZgodba\n_START_PARAGRAPH_\nPo kataklizmi\xc4\x8dnem spopadu, znanem kot \xc2\xbb\xc5\xa1estdesetminutna vojna\xc2\xab, nekateri pre\xc5\xbeiveli ljudje ponovno vzpostavijo dru\xc5\xbebo v obliki \xc2\xbbplenilskih\xc2\xab\xc2\xa0mest na kolesih. Skladno s t. i. filozofijo \xc2\xbbob\xc4\x8dinskega darvinizma\xc2\xab\xc2\xa0ve\xc4\x8dja mesta lovijo manj\xc5\xa1a na \xc2\xbbvelikem lovi\xc5\xa1\xc4\x8du\xc2\xab, ki obsega Veliko Britanijo in kontinentalno Evropo. Nasprotujejo jim naselja \xc2\xbbProtitrakcijske lige\xc2\xab\xc2\xa0na vzhodu, ki so nadaljevala s tradicionalnim, stati\xc4\x8dnim na\xc4\x8dinom bivanja. Liga, ki jo trenutno vodi \xc5\xa0an Guo, ima sede\xc5\xbe na ozemlju nekdanje Kitajske, pred plenilskimi mesti njeno ozemlje varuje nepremagljiv za\xc5\xa1\xc4\x8ditni zid, postavljen na strate\xc5\xa1kem prehodu med gorami. Vsi i\xc5\xa1\xc4\x8dejo dragocene ostanke tehnologije vrhunca civilizacije, kot so gorivne celice in ra\xc4\x8dunalniki._NEWLINE_Mesto London pod vodstvom lorda \xc5\xbeupana Magnusa Cromea nekega dne ujame manj\xc5\xa1e rudarsko mesto Salzhaken in zajame njegove prebivalce ter material. Vajenec zgodovinar Tom Natsworthy je poslan v drobovje Londona, da bi za Britanski muzej pobral, kar je bilo v Salzhaknu vredne stare tehnologije, spremlja pa ga Katherine, h\xc4\x8di Thaddeusa Valentinea, vodje ceha zgodovinarjev. Med zajetimi je zamaskirana \xc5\xbeenska, Hester Shaw, ki si prizadeva umoriti Thaddeusa. Tom prepre\xc4\x8di njen poskus in jo lovi do ja\xc5\xa1ka za odpadke. Hester uide s skokom v ja\xc5\xa1ek, pred tem pa Tomu pove, da je bil Valentine tisti, ki ji je zadal brazgotino na obrazu po tem ko je ubil njeno mater. Ko Valentine izve za to, potisne Toma v ja\xc5\xa1ek._NEWLINE_Tom in Hester sta prisiljena sodelovati, da bi varno pre\xc4\x8dkala veliko lovi\xc5\xa1\xc4\x8de. Zate\xc4\x8deta se v mestece Scuttlebug, \xc4\x8digar lastniki pa ju zaklenejo v celico in se ju namenijo prodati kot su\xc5\xbenja. Hester pove Tomu, da je Valentine ubil njeno mater Pandoro, saj se je hotel dokopati do kosa stare tehnologije, ki ga je na\xc5\xa1la med izkopavanji na mrtvi celini Ameriki. Hester mu je u\xc5\xa1la z ogrlico, ki ji jo je tik pred smrtjo dala mama. Valentine medtem iz priobalnega zapora osvobodi bitje z imenom Shrike, kiborga, ki lovi Hester. Na su\xc5\xbeenjski tr\xc5\xbenici v mestu Rustwater pa Toma in Hester osvobodi Anna Fang, agentka Protitrakcijske lige. Za njimi se po\xc5\xbeene Shrike, za katerega Hester pove, da jo je re\xc5\xa1il in vzgojil, ona pa mu je obljubila, da se mu bo dovolila predelati v kiborga kot je on. Zapustila ga je, ko je izvedela, da je London z Valentineom na krovu pre\xc4\x8dkal kopenski most in vstopil v veliko lovi\xc5\xa1\xc4\x8de. Na Londonu pri\xc4\x8dne Katherine dvomiti v o\xc4\x8deta, saj izve, da je in\xc5\xbeenirski vajenec Bevis Pod videl, kako je Valentine potisnil Toma v ja\xc5\xa1ek. Posumi tudi, da Valentineov energetski projekt, ki skrivoma nastaja v Stolnici sv. Pavla, ni, kar se zdi._NEWLINE_Hester in Tom s Annino zra\xc4\x8dno ladjo odpotujeta v lete\xc4\x8de mesto Airhaven, kjer se sestaneta z drugimi \xc4\x8dlani Protitrakcijske lige. Tom spozna, da je Pandora na\xc5\xa1la superoro\xc5\xbeje MEDUSA, s katerim je bila pred tiso\xc4\x8d leti uni\xc4\x8dena civilizacija, in ki je zmo\xc5\xbeno v trenutku uni\xc4\x8diti mesto. Takrat jih dohiti Shrike. V spopadu je uni\xc4\x8den Airhaven, smrtno ranjen pa je tudi Shrike, ki na koncu spozna, da je Hester zaljubljena v Toma, zato jo tik pred smrtjo odve\xc5\xbee obljube. Na Londonu Valentine med udarom ubije Cromea in pridobi podporo me\xc5\xa1\xc4\x8danov z obljubo, da bo uni\xc4\x8dil zid in jih popeljal na novo lovi\xc5\xa1\xc4\x8de v Aziji. Hester, Tom in Anna nato s pre\xc5\xbeivelimi \xc4\x8dlani Protitrakcijske lige odpotujejo do velikega zida. Anna se sestane z guvernerjem Kwanom in ga prepri\xc4\x8da, da uka\xc5\xbee napad obrambne flote na London, toda Valentine je \xc5\xbee usposobil Meduso, s katero uni\xc4\x8di floto in napravi veliko luknjo v zid. Hester takrat ugotovi, da ogrlica, ki ji jo je ob pobegu dala mama in jo je vmes imel Shrike, vsebuje disk s stikalom za izklop v sili za Meduso. Zato dru\xc5\xa1\xc4\x8dina poleti proti Londonu, onesposobi zra\xc4\x8dno obrambo in pristane pri stolnici._NEWLINE_Hester in Anna vstopita v stolnico. Anna se zaplete v spopad z Valentineom in je smrtno ranjena, kar pa da Hester dovolj \xc4\x8dasa, da uporabi zasilno stikalo in ustavi Meduso. Valentine, \xc5\xa1e vedno odlo\xc4\x8den, da bo podrl zid, da pobiti posadko pri kontrolah mesta, da bi se zaletelo v zid. S Katherinino pomo\xc4\x8djo nato Tom z Anninim zrakoplovom uni\xc4\x8di motor Londona. Valentine poskusi pobegniti, vendar ga na krovu njegove zra\xc4\x8dne ladje ujame Hester. Med spopadom ji Valentine izda, da je njen o\xc4\x8de. Takrat jo re\xc5\xa1i Tom in sestreli njegovo zra\xc4\x8dno ladjo, ki jo tik pred zaustavitvijo pod svojimi gosenicami zme\xc4\x8dka London. Pre\xc5\xbeiveli me\xc5\xa1\xc4\x8dani pod vodstvom Katherine sklenejo mir z vzhodnjaki in vstopijo na njihovo ozemlje, Tom in Hester pa odletita z Annino zra\xc4\x8dno ladjo novim pustolov\xc5\xa1\xc4\x8dinam naproti.'